Junior Bokke deel van sy leerskool | Netwerk24
Deur Marnus Kok 15 Junie 2021 18:00
Maar Wessels (20), 'n stut en oudleerling van Grey Kollege in Bloemfontein, beskou dit as 'n leerskool.
Jan-Hendrik Wessels in aksie vir die Bulle in 'n wedstryd in die voorbereidingsweek teen die Oostelike Provinsie in Pretoria. Foto: Gallo Images
Die Junior Bokke begin Vrydag hul aanslag in 'n vierhoekige reeks teen Uruguay in Stellenbosch, met Argentinië en Georgië die ander deelnemende spanne.
Wessels, die span se kaptein, George Cronjé (losvoorspeler, Cheetahs) en Jordan Hendrikse (losskakel, Leeus) is van die spelers in die nasionale groep wat reeds senior provinsiale rugby gespeel het.
"Ek sal nie sê dit is 'n skuif afwaarts nie. Om vir die Junior Bokke te speel en my land in 'n reeks teen ander lande se beste spelers te verteenwoordig, is 'n voorreg," sê Wessels.
"Dit is deel van my reis om as 'n speler te ontwikkel. Dit is glad nie 'n afwaartse skuif nie. Dit is 'n geleentheid om myself te bewys en dit wat ek geleer het te kan gaan toepas."
Jan-Hendrik Wessels hoop om dít wat hy by die Bulle geleer het, by die Junior Bokke te gaan toepas. Foto: Gallo Images
Een van die aspekte waarna Wessels meer as een keer verwys het, is die belangrikheid van die skrums. Dit is ook dié aspek van sy spel waarin hy in Pretoria die meeste touwys geraak het.
Om teen senior provinsiale spelers te skrum, ouens wat hardebaard is en vir wie skrumsessies op 'n nugter maag iets alledaags is, het Wessels tot 'n paar insigte gebring.
"As jy nie jou vaste fasette wen nie, kan jy nie die wedstryd wen nie," sê hy.
"Ek dink dit is iets wat ek besef het: Jou vaste fasette moet die belangrikste prioriteit wees. My groot fokuspunt is maar die skrums; die res sal vanself kom."
Tradisioneel is die skrums as die hooftaak van 'n stut beskou, maar Wessels is ook beweeglik en nie bang om met die bal onder die arm voet in die hoek te sit nie.
• Bafana Nhleko, afrigter van die Junior Bokke, wys Woensdag sy span vir die kragmeting met Uruguay aan.